   لاهور (ويب ڊيسڪ) پاڪستان ڪرڪيٽ بورڊ (پي سي بي) اڳوڻي ڪپتان يونس خان کي مستقبل ۾ به سسٽم جو حصو برقرار رکڻ تي اتفاق ڪري ورتو. ذريعن موجب يونس خان جي ڪم کي هر سطح تي ساراهڻ کانپوءِ اهو فيصلو ڪيو ويو آهي ته سندس خدمتن مان مستقبل ۾ به فائدو حاصل ڪيو ويندو. ذريعن ٻڌايو آهي ته يونس خان وڌيڪ ڪٿي ۽ ڪهڙي ڪردار ۾ خدمتون انجام ڏيندو؟ ان جا تفصيل طئي ڪيا پيا وڃن. ذريعن موجب يونس خان ۽ پي سي بي چيف ايگزيڪيوٽو وسيم خان وچ ۾ گذريل هفتي ملاقات ٿيڻي هئي پر وسيم خان جي لاهور ۾ غير موجودگي ۽ مصروفيتن سبب ملاقات نه ٿي سگهي. ذريعن ٻڌايو آهي ته ايندڙ هفتي ٻنهي ۾ ملاقات جو امڪان آهي، جنهن ۾ يونس خان جي ڪردار کي حتمي شڪل ڏني ويندي. ذريعن موجب قومي ٽيم جي بيٽنگ ڪوچ کانسواءِ ايج گروپ ٽيمن لاءِ به يونس خان جون خدمتون ورتيون وينديون. واضح رهي ته يونس خان کي انگلينڊ جي دوري لاءِ پاڪستان ٽيم جو بيٽنگ ڪوچ مقرر ڪيو ويو هو، جتي ٽيسٽ سيريز ۾ پاڪستان شڪست جو منهن ڏٺو ۽ ٽي ٽوئنٽي سيريز برابر رهي.